Diari Oficial de la Generalitat Valenciana


Sumari del DOGV 7987, del 24-02-2017 (2017/1279)

RESOLUCIÓ de 6 de febrer de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 83/15-AIA la Vall d'Uixó.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7987

Data del DOGV
:   24-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1279


Data del document
:   06-02-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de febrer de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 83/15-AIA la Vall d'Uixó. [2017/1279]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 83/15-AIA la Vall d'Uixó.  
  
«Declaració d'impacte ambiental  
Expedient: 83-2015-AIA.  
Títol: Ampliació d'explotació avícola de pollastres d'engreix.  
Promotor: Pla del Pinar, SL.  
Òrgan substantiu: Servei de Lluita Contra el Canvi Climàtic i Prevenció i Control de la Contaminació.  
Localització: parcel·les 249 i 250 del polígon 8 de la Vall d'Uixó (Castelló).  
  
Antecedents. Descripció i objecte del projecte  
El 29 de juliol de 2013 la Direcció General d'Avaluació Ambiental i Territorial emet una declaració d'impacte ambiental favorable per al projecte de legalització «d'explotació avícola de pollastres d'engreix» promogut per Pla del Pinar en les parcel·les 249 i 250 de la Vall d'Uixó (Castelló).  
Les característiques principals del projecte van ser:  
- Activitat: engreixament de pollastres en explotació amb capacitat de 102.490 animals.  
- Instal·lacions: dos naus de 160x12 m i una nau de 160x12 m dedicades a la cria de pollastres. Altres instal·lacions són: zona de vestuaris de 80 m² i dos magatzems amb superfícies de 36 m² i 120 m² respectivament.  
En l'actual procediment s'analitzarà la capacitat del medi ambient per a absorbir els impactes produïts per l'ampliació pretesa que comptarà amb les característiques següents:  
- Activitat: engreixament de pollastres amb capacitat per a 252.000 animals.  
- Instal·lacions: ampliació de les instal·lacions per mitjà de la construcció de quatre noves naus de 115x15,2 m amb un magatzem tècnic annex de 5x3 m en cada una de les naus. La nova superfície construïda serà de 7052 m².  
El total de superfície construïda en la parcel·la serà de 12.448 m².  
- Descripció de l'activitat productiva: el cicle de criança tindrà una duració de 50 dies. Al final de cada cicle es realitzarà un buit sanitari d'uns 10 dies prèvia retirada del fem produït per gestor autoritzat i neteja de les instal·lacions.  
Fora de la nau es disposarà un femer amb capacitat suficient per a albergar la gallinassa produïda en 3 mesos si bé no s'utilitzarà més que en casos excepcionals pel fet que la gallinassa serà directament retirada per una empresa gestora des de les naus. L'explotació disposarà de contenidor homologat de cadàvers.  
Es preveu un consum d'aigua de 25.562 m³/any que s'obtindrà de pou propi. Aquests cabals aniran destinats a proporcionar aigua als animals, a la neteja de les naus i a les instal·lacions sanitàries de l'explotació.  
No s'espera la generació de residus líquids en l'explotació. Les aigües residuals s'emmagatzemen en fossa estanca i es condueixen a EDAR i l'aigua procedent de la neteja de les naus així com l'excés d'humitat de les dejeccions s'evaporarà per mitjà dels ventiladors de les naus pel que no es generen efluents líquids de consideració.  
  
L'explotació se situa a més de 2 km de zona urbana.  
  
Tramitació administrativa  
El 17 de juliol de 2015 va tindre entrada en el Servei d'Avaluació d'Impacte Ambiental documentació administrativa i ambiental als efectes de l'inici de l'expedient d'avaluació d'impacte ambiental en l'àmbit de la tramitació de modificació de l'autorització ambiental integrada.  
  
En compliment de l'article 21 de la Llei 6/2014, de prevenció, qualitat i control ambiental d'activitats a la Comunitat Valenciana, l'1 de setembre de 2015 la (llavors) Subdirecció General d'Avaluació Ambiental i Territorial va emetre un informe d'abast i continguts de l'estudi d'impacte ambiental.  
El 6 d'octubre de 2015 es rep en el Servei d'Avaluació d'Impacte Ambiental documentació del projecte procedent del Servei de Lluita Contra el Canvi Climàtic i Prevenció i Control de la Contaminació (SLCC i PCC).  
El 16 d'octubre de 2015 el Servei d'Avaluació d'Impacte Ambiental remet al SLCC i PCC informe en què indica que la documentació remesa no està completa als efectes del procediment d'avaluació d'impacte ambiental.  
El 2 de novembre es rep en el Servei d'Avaluació d'Impacte Ambiental la documentació sol·licitada.  
El 12 de novembre de 2015 el Servei d'Avaluació d'Impacte Ambiental indica a l'òrgan amb competència substantiva que als efectes de l'avaluació d'impacte ambiental, pot procedir a realitzar-se el tràmit d'informació pública.  
Per mitjà de remissions del 26 de maig de 2016 el SLCC i PCC (resultat de la informació pública) i 18 de juliol, 19 de setembre i 14 de novembre de 2016, es completa l'expedient i se sol·licita la declaració d'impacte ambiental.  
- Tràmit d'informació pública: la informació pública es va realitzar per mitjà de publicació en el Diari Oficial de la Comunitat Valenciana de 22 de març de 2016.  
Durant el tràmit d'informació pública es van produir les següents al·legacions (extracte):  
El tècnic de medi ambient de l'Ajuntament de la Vall d'Uixó (22.03.2016): «el sol·licitant donarà compte a aquest ajuntament de la resolució que emeta en el seu moment la Confederació Hidrogràfica del Xúquer en relació amb la sol·licitud d'increment de concessió de la captació d'aigües subterrànies (?) realitzada per a donar l'adequat subministrament a la instal·lació ampliada».  
L'enginyer municipal (14.03.2016): «en data de 2 de març de 2016 s'emet un informe desfavorable de l'última documentació tècnica que es transcriu a continuació:  
1. S'hauran de presentar nous plans del denominat «magatzem existent» (?).  
2. D'acord amb l'article 7.4.6.0.8.4 de les normes del PGOU, es rodejarà el perímetre dels edificis de massa arbòria. S'haurà de plasmar en els plans. En cas de no considerar-se adequat per raons sanitàries, s'haurà de presentar un informe de la conselleria competent en la matèria.  
3. S'aportarà pla justificatiu d'allò que s'ha indicat en l'article 9.7.4.1 de les normes urbanístiques, en el qual s'estableixen les condicions que han de complir els camins rurals de titularitat pública, l'ample mínim dels quals serà de 6 metres i en el cas de no aconseguir aquest ample serà obligatòria l'adequació a l'ample mínim permés en el moment de sol·licitar-se la llicència (?). El camí esmentat consta com de titularitat pública. S'aportarà nou pla de conjunt justificant els retirs i la nova superfície de parcel·la una vegada suprimida la superfície del camí».  
Els aspectes ambientals de les al·legacions presentades seran arreplegades en la present declaració d'impacte ambiental.  
L'expedient conté:  
- Certificat de compatibilitat urbanística favorable de 25 de novembre de 2014.  
- Còpia de la inscripció en el registre d'aigües d'aprofitament d'aigües amb volum inferior a 7000 m³/any amb destinació ramadera expedit el 26 de maig de 2004.  
- Notificació de 28 de setembre de 2015, de la Confederació Hidrogràfica del Xúquer d'obertura d'expedient de concessió d'aigües subterrànies en el terme municipal de la Vall d'Uixó i informe de 16 de juny de 2016 el contingut del qual s'especificarà en l'apartat corresponent.  
- Còpia de la sol·licitud d'informe davant del Servei de Patrimoni Cultural.  
- Còpia del contracte de retirada de la gallinassa per gestor autoritzat.  
- Contracte d'arreplega i transport de residus sanitaris per gestor autoritzat.  
  
Afeccions legals  
L'explotació s'ubicarà en sòl no urbanitzable comú.  
L'ampliació proposada s'ubicarà en l'àmbit del PORN del Parc Natural de la Serra d'Espadà (àrea d'influència antròpica).  
  
Informes sectorials  
Informe de 7 de gener de 2016, del Servei de Gestió de Residus, en relació amb l'aplicació de la legislació vigent en matèria de residus referent a la gestió dels fems que no tindran la consideració de residus si s'utilitzen en explotacions agrícoles (entre altres), l'obligatorietat de gestionar els residus d'acord amb la legislació vigent entregant-los quan pertoque a empresa o entitat de gestió autoritzada i cuidant d'aplicar el criteri de prevenció de generació de residus en l'àmbit de l'activitat exercida.  
Informe de 22 de febrer de 2016, del Servei de Gestió d'Espais Naturals Protegits que indica que el projecte pretés «es localitza en la seua totalitat en l'àmbit territorial del PORN del Parc Natural de la Serra d'Espadà, i més concretament, en zona d'amortiment d'impactes, en virtut del que disposa l'article 62 del pla d'ordenació dels recursos naturals (d'ara en avant PORN) declarat per Decret 218/1997».  
  
L'informe continua indicant que l'ampliació i instal·lació de granja d'engreixament de pollastres és compatible amb les determinacions del pla.  
Informe de 20 de juny de 2016, de l'OCAPA de la Plana Baixa en relació amb la conveniència de rodejar l'explotació d'una barrera vegetal perimetral: (?) «rodejar el perímetre de les naus de massa arbòria no suposa ni un benefici ni un perjudici per a la sanitat de l'espècie que allotja aquestes naus (?) el fet de rodejar les naus amb una massa arbòria és un tema d'impacte ambiental, no és un tema que repercutisca en la sanitat dels animals de la granja».  
- Informe de 16 de juny de 2016, del Servei de Planificació Hidrològica de la Confederació Hidrogràfica del Xúquer del qual s'extrau el següent:  
«En data 6 de juliol de 2012, aquest organisme de conca inscriu en la secció B del Registre d'Aigües un aprofitament d'aigües subterrànies ubicat en la parcel·la 249 del polígon 8 en el terme municipal de la Vall d'Uixó, amb un volum màxim anual de 6945,8 m³, amb destinació a subministrament d'una granja avícola d'engreixament de 70.000 places a favor de la mercantil Pla del Pinar SL».  
(?) «En data 21 de maig de 2015 (?) sol·licita una concessió d'aigües subterrànies de l'esmentada captació (?) a causa d'un increment en el nombre de places de la granja avícola de fins a 252.000 pollastres. Així doncs se sol·licita un volum màxim anual de 25.600 m³/any (?) per a atendre els consums següents:  
- Aigua de beguda d'animals: 18.900 m³/any.  
- Neteja personal: 6 m³/any.  
- Manteniment de gual de desinfecció: 112,5 m³/any.  
- Desinfecció de les instal·lacions de l'explotació: 58 m³/any».  
Quant a l'estat quantitatiu de les aigües l'informe indica: «l'estat quantitatiu de la massa d'aigua subterrània 080.130-Palància Mitjà és roín».  
I conclou l'informe:  
«Si bé l'aprofitament sol·licitat es troba en una massa d'aigua subterrània en mal estat quantitatiu, es considera que la concessió d'aigües subterrànies sol·licitada (?) serà compatible amb el pla hidrològic de la demarcació hidrogràfica del Xúquer (?) en la mesura que el volum màxim anual es limite a 20.160 m³/any, en aplicació de la dotació de 0,08 m³ /cap/any establida en l'apèndix 10.4 de les disposicions normatives del pla per a pollastres de carn, de manera que l'increment de volum sobre el qual tenen inscrit corresponga a un ús de poca importància (menor o igual a 15.000 m³/any) i en la mesura que s'atorgue a càrrec de la reserva d'1 hm³/any de recursos superficials i subterranis per a usos de poca importància, establida en l'article 17.C.8 de les disposicions normatives del pla en el sistema d'explotació Millars-Plana de Castelló.  
La compatibilitat de la concessió vindria d'altra banda condicionada a l'acceptació de la limitació esmentada, d'acord amb l'article 108.3 del Reglament del domini públic hidràulic».  
- El 19 de juliol de 2016 el promotor del projecte presenta escrit d'acceptació de la limitació de 20.160 m³/any en compte dels 23.756,50 m³ sol·licitats i exposa que «atés que la limitació és mínima prendran millors tècniques disponibles per a no sobrepassar el límit imposat».  
  
Consideracions ambientals  
Es destaquen els següents aspectes de l'estudi d'impacte ambiental:  
  
1. Identificació i valoració d'impactes. Establiment de mesures protectores i correctores.  
- Fase d'activitat: es poden produir els impactes següents:  
Emissions: es preveu la producció d'olors en la granja que procediran de la generació de gasos com el metà, amoníac i sulfur d'hidrogen.  
  
En una atmosfera estable i en calma, la difusió d'una olor és tal que la seua intensitat disminueix amb el quadrat de la distància al focus productor.  
La concentració a 2 km de distància en la direcció del vent amb una velocitat de 50 km/h i tenint en compte que la concentració dels gasos a l'eixida dels ventiladors és de 10 vegades el llindar de concentració de reconeixement, es tenen els valors següents:  
Amoníac: 385x10-1 ppm, àcid sulfhídric: 36x10-2 ppm, tots ells per davall dels llindars de reconeixement i molt per davall dels valors d'emissió admesos.  
Recopilats les dades meteorològiques dels vents dominants en la zona per a un període de 10 anys, es constata que el valor mitjà de la velocitat de l'aire en la zona és de 13-19 km/h, amb la qual cosa, junt amb la direcció de vents dominants en la zona, que no coincideix amb situació de zona habitada, fa que la percepció d'olor siga inexistent en la zona.  
Per tant la generació d'olors es considera un impacte de signe negatiu, mitjanament persistent i de baixa intensitat.  
La utilització de sistemes estàtics i dinàmics de ventilació així com el disseny de la nau amb materials que faciliten la neteja i desinfecció seran les mesures preventives que contribuiran a la disminució de la producció d'olors.  
Els sorolls produïts en l'explotació seran generats per la descàrrega de camions de pinso i animals així com els procedents dels sistemes de ventilació que generaran nivells de 59-62 dBA a l'eixida de ventilador. No s'espera que l'impacte generat puga afectar la població.  
  
Contaminació d'aigües i sòls: la incorrecta gestió de fems o d'altres residus amb caràcter contaminant poden produir impactes de signe negatiu la reversibilitat dels quals només es donaria a llarg termini encara que la seua extensió es considera puntual.  
La prevenció i correcció de l'impacte ambiental es minimitza per mitjà d'una correcta gestió dels residus produïts.  
La gestió donada a la gallinassa serà la seua retirada al final de cada cicle productiu per gestor autoritzat per a la seua utilització com adob orgànic. No obstant això, i en compliment de la Llei de ramaderia s'ubicarà un femer amb sòl impermeable i pou d'arreplega de lixiviats amb capacitat d'emmagatzematge per a un cicle de producció.  
  
La resta de residus es gestionaran per empresa autoritzada. Les aigües residuals, seran conduïdes a EDAR.  
A fi de minimitzar l'emissió d'olors, integració en el paisatge, disminució de l'impacte visual, i evitar la dispersió de sorolls està previst col·locar perimetralment una barrera vegetal a base de xiprer o ametlers o semblant amb plantes cada 50 cm. Pel fet que aquesta mesura pot contribuir a la protecció de vectors de transmissió de la grip aviària, aquesta mesura queda a costa del que indique el veterinari d'àrea.  
  
- En la fase d'abandó quedarien els edificis que poden ser reconvertits a un altre tipus d'activitat, bàsicament i considerant la zona com agrícola, podrien ser utilitzats com a magatzems o bé ser derruïts i deixar el terreny en el seu estat inicial per a ser cultivat.  
2. Programa de vigilància ambiental.  
El seu objectiu és detectar desviacions sobre el que estableix l'estudi d'impacte ambiental. El responsable del control serà un dels propietaris de l'explotació.  
El programa es desenvoluparà durant la fase de construcció i durant la fase de funcionament.  
Durant la fase de construcció es realitzarà el control de residus generats (sacs, papers, plàstics, etc.), que s'arreplegaran per a ser portats a abocador municipal. Es controlaran els possibles abocaments de la maquinària utilitzada i es prohibirà realitzar les labors de manteniment fora de tallers autoritzats.  
Durant la fase de funcionament es controlaran paràmetres com ara la qualitat de l'aigua i el control del seu consum, cada quadrimestre es realitzarà una anàlisi en laboratori homologat per al control del nitrogen produït i s'anotaran totes les incidències en un llibre de registre, es revisarà periòdicament la impermeabilitat i arreplega de lixiviats de les soleres de l'explotació i femer al final de cada cicle de criança.  
  
3. Consideracions de l'òrgan ambiental.  
L'ampliació de l'activitat es realitzarà en zona on predominen els usos agrícoles. L'activitat no afectarà de forma rellevant el Parc Natural de la Serra d'Espadà en situar-se l'explotació en zona agrícola on els usos ramaders estan permesos.  
No és previsible que el projecte afecte espais de la Xarxa Natura 2000 atesa la seua posició respecte a l'activitat proposada. L'espai Xarxa Natura 2000 més pròxim és la ZEPA «Serra d'Espadà» que se situa a més de 3 km de la zona d'actuació.  
Respecte a aspectes legals, el projecte abans de la seua autorització substantiva haurà de comptar amb l'informe de l'òrgan competent en agricultura en relació amb la utilització de sòl no urbanitzable.  
Referent a l'ús sostenible de l'aigua, s'ha iniciat expedient d'obtenció de recursos hídrics i és possible subministrar els recursos sol·licitats, segons informe de la Confederació Hidrogràfica del Xúquer, sempre que es reduïsca el consum previst. Haurà de quedar condicionada l'autorització del projecte a l'obtenció de la concessió sol·licitada.  
Quant a les barreres vegetals, atenent l'informe del veterinari d'àrea, el promotor per mitjà d'un escrit d'octubre de 2016 indica que s'habilitarà pantalla vegetal en els llocs on siga possible atés que part del terreny està formigonat.  
Respecte a la gestió d'aigües residuals, cal indicar que haurà de prestar-se especial atenció a la destinació de les aigües procedents de la neteja de les naus a fi d'evitar contaminacions en compliment de la Llei d'aigües i de les especificacions del PORN de la Serra d'Espadà.  
  
Finalment es procedirà, a fi d'aconseguir un alt nivell de protecció ambiental, a deixar sense efecte els condicionants ambientals de la declaració d'impacte ambiental de 29 de juliol de 2013 modificant la seua redacció.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental, annex 1.a i annex I.1.h del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental.  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015,de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això es resol:  
  
Resolució  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte «ampliació d'explotació avícola de pollastres d'engreix» en les parcel·les 249 i 250 de la Vall d'Uixó, sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. Deixaran de tindre efecte els condicionants ambientals de la declaració d'impacte ambiental de 29 de juliol de 2013 a partir del dia d'autorització del projecte, els condicionants ambientals que es detallen a continuació són aplicables a la totalitat de l'explotació.  
  
2. Amb anterioritat a l'autorització substantiva del projecte i de l'atorgament de la llicència d'obres s'haurà d'obtindre:  
a) Resolució de concessió d'aigües per part de la Confederació Hidrogràfica del Xúquer. El promotor incorporarà els elements que a aquest efecte indique l'organisme esmentat per a controlar el consum d'aigua.  
b) Pronunciament de l'òrgan competent en matèria de cultura.  
c) Informe de l'òrgan competent en agricultura en relació amb el sòl no urbanitzable segons estableix l'article 201.1 de la Llei 5/2014, d'ordenació del territori, urbanisme i paisatge.  
3. En cap moment podran abocar-se a l'exterior les aigües de neteja procedents de les naus, femer, zones d'acumulació de residus o zones on s'acumulen substàncies que puguen contaminar les aigües. La proporció d'aigua no evaporada haurà de ser arreplegada en un pou impermeabilitzat des d'on podran donar-se a aquestes aigües una destinació d'acord amb la legislació vigent i amb les condicions que determine l'òrgan que atorgue l'autorització ambiental integrada.  
4. En la fase d'abandó de l'activitat es demoliran les instal·lacions i es restaurarà la zona. En el cas que es reutilitze alguna de les naus per a altres propòsits, hauran de retirar-se els depòsits de pinso i se'ls donarà amb preferència un segon ús en una altra explotació i en el cas que això no siga possible, es gestionaran per mitjà de gestor autoritzat.  
  
  
Segon  
La declaració d'impacte ambiental no serà objecte de cap recurs sense perjudici dels que, si és el cas, pertoquen en via administrativa i judicial davant de l'acte pel qual s'autoritza el projecte.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de la Llei 21/2013 esmentada.  
  
València, 15 de desembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de febrer de 2017.- El director general de Medi Natural i d'Avaluació Ambiental: Antoni Marzo i Pastor.